Syrjäinen sijainti, kunnan koko tai terveydenhuollosta vastaavan kuntayhtymän säästöt. Näiden raamien sisällä olevissa kunnassa lääkäripalvelut ovat vuosien mukana huvenneet. Adressit ja vetoomukset eivät aina paina, vaan on ryhdyttävä hankkimaan palveluja yrityksistä. Näin kävi esimerkiksi vajaan tuhannen asukkaan Lestijärvellä.

Lestijärvi on saanut julkisen palvelun oheen vaihtoehdon. Yksikkö tarjoaa yleislääkärin, sairaanhoitajan ja psykologin palveluja, myöhemmin on tarkoitus aloittaa myös erikoislääkärin vastaanotto. Naapurikunnassa Toholammilla toiminta alkanee elokuun puolivälin tienoilla.

DocLesti-yhtiön toimitusjohtajana toimiva Jari Kangasvieri muistelee, että Lestijärvellä ei ole ollut vuosiin vakinaista lääkäriä. Hänen mukaansa paikalliset palvelut ovat hiipuneet, kun alueella sosiaali- ja terveydenhuollosta vastaava kuntayhtymä on vähentänyt toimintaansa.

Paikkakunnalla on ollut lääkärin vastaanotto kerran viikossa, nyt kesäkaudella vastaanotto on suljettuna kuusi viikkoa kesän aikana.

Palvelut karkaavat

– Lääkärit ovat tänä päivänä jo hyvin kaukana, vastaanotolle on hyvin ongelmallista päästä, sanoo Kangasvieri. Etäisyydet ja palvelujen hiipuminen sysäsivät hankkeen alulle.

Hän neuvotteli useiden lääkärien kanssa työskentelystä Lestijärvellä ja naapurikunnassa Toholammilla.

– Yksi lääkäri kertoikin, että hän on ajatellut vastaanottoasiaa jo pidempään. Hän kuitenkin sanoi, ettei hän jaksa ryhtyä yksin pyörittämään toiminnan vaatimaa byrokratiaa. Jonkun olisi järjestettävä tarpeelliset puitteet.

Aikaisemmin sekä Lestijärvellä, että naapurikunnassa Toholammilla kunnanjohtajana toiminut Jari Kangasvieri ryhtyi tuumasta toimeen ja alkoi etsiä sivutoimipisteen perustamisesta kiinnostuneita lääkäriasemia.

Keskustelujen tuloksena totesin, että ne eivät kykene taloudellisesti pyörittämään tällaista toimintaa Lestijärvellä.

– Kävin neljän eri lääkärifirman kanssa keskusteluja. Keskustelujen tuloksena totesin, että ne eivät kykene taloudellisesti pyörittämään tällaista toimintaa Lestijärvellä.

Seuraava vaihtoehto oli ryhtyä etsimään muita ratkaisuja, sanoo Kangasvieri, myös hän tunnustaa taloudelliset realiteetit.

– Jos palvelua ei käytetä riittävästi, toiminnasta ei tule kannattavaa. Jos asiakkaita tulee tarpeeksi, talous saadaan jollakin tavalla pyörimään. Meidän arviomme mukaan potilaita pitäisi saada vähintää 20 viikossa.

Kangasvieri kertoo, että kaikilla mukaan tulevilla lääkäreillä on jonkinlainen kokemus tai sidos Lestijärven seuduille. Toimintaa on rakennettu parin kuukauden ajan. Sinä aikana on saatu tilat ja tarpeelliset luvat hankituksi.

Sote “Jokeri”

Jari Kangasvieren mukaan julkisen terveydenhuolto kulkee kohti suuria yksiköitä ja keskittymistä.

– Tänä päivänä lääkäritoiminta julkisella puolella on valtavalla nopeudella keskittymässä. Olen saanut sen käsityksen, että tällaisilta pieniltä paikkakunnilta lääkäripalvelut ollaan keräämässä pois, ja ne keskitetään isompiin keskuksiin.

Hän kuitenkin uskoo, että pienmuotoiselle yksityiselle toiminnalle on tilaa ja tarvetta.

– Tämä iso soteuudistushan on aivan jokeri, sitähän ei tiedä mitä se tuo tullessaan ja miten meidän tässä käy.